從軍夜次六胡北飲馬磨劒石爲祝殤辭
作者：李益
朝代：唐

paragraphs: 我行空磧，見沙之磷磷，與草之冪冪。
半沒胡兒磨劒石，當時洗劒血成川。
至今草與沙皆赤，我因扣石問以言。
水流嗚咽幽草根，君寧獨不怪陰燐。
吹火熒熒又爲碧，有鳥自稱蜀帝魂。
南人伐竹湘山下，交根接葉滿淚痕。
請君先問湘江水，然我此恨乃可論。
秦亡漢絕三十國，關山戰死知何極。
風飄雨灑水自流，此中有冤消不得。
爲之彈劒作哀吟，風沙四起雲沈沈。
滿營戰馬嘶欲盡，畢昴不見胡天陰。
東征曾弔長平苦，往往睛明獨風雨。
年移代去感精魂，空山月暗聞鼙鼓。
秦坑趙卒四十萬，未若格鬬傷戎虜。
聖君破胡爲六州，六州又盡爲胡丘。
韓公三城斷胡路，漢甲百萬屯邊秋。
乃分司空授朔土，擁以玉節臨諸侯。
漢爲一雪萬世讐，我今抽刀勒劒石，告爾萬世爲唐休。
又聞招魂有美酒，爲我澆酒祝東流。
殤爲魂兮，可以歸還故鄉些。
沙場地無人兮，爾獨不可以久留。